น่าจะดอยกันเยอะ
ผมนั่งจัดรายการ “แก๊งสี่โมงเย็น” ทางข่าวหุ้นทีวีออนไลน์ (จันทร์-ศุกร์ เวลา 15.45 น.)
30 ก.ย. 2562

ลูบคมตลาดทุน : ธนะชัย ณ นคร
ผมนั่งจัดรายการ “แก๊งสี่โมงเย็น” ทางข่าวหุ้นทีวีออนไลน์ (จันทร์-ศุกร์ เวลา 15.45 น.)
คำถามจากนักลงทุนส่วนใหญ่ เหมือนจะติดดอยกันเยอะ
หุ้นที่ติดดอยมีหลากหลายกลุ่ม หลายตัวมาก
และส่วนใหญ่ติดกันแบบสูง ๆ ทั้งนั้น
เช่น “พี่ปอ” หรือ PTT บางคนทุนยังอยู่บริเวณ 52-53 บาท
นี่ขนาดถัวเฉลี่ยแล้วนะ
บางคนติดหุ้นกลุ่มอสังหาริมทรัพย์ และรวมถึงกลุ่มธนาคารพาณิชย์
คำตอบหรือแนวทางของทางรายการ คือ แนะนำไปว่า หากหุ้นพื้นฐานดี และยังมีกระสุน (เงิน) เหลือ ก็ให้ซื้อถัวเฉลี่ยเพื่อดึงต้นทุนลงมาให้ใกล้กับราคาปัจจุบันมากสุด
หรือหากใครรอไหว ก็รอไปก่อน
หุ้นหากพื้นฐานดีจริง ๆ ราคาจะวิ่งกลับไปสู่จุดของมันเองนั่นแหละ
ส่วนหุ้นบางตัวหากราคาปรับลง และปันผลดี
ก็จะบอกไปว่า ถือไปเหอะ ถือไปเรื่อย ๆ รอรับเงินปันผล
อย่างเมื่อวานนี้ มีนักลงทุน IB มาถามเรื่องหุ้น LH ว่าราคาลงมาต่อเนื่อง รับได้หรือยัง
จริง ๆ แล้วหุ้น LH ผมก็ดูมาตลอด เส้นกราฟคล้ายกับเป็น sideway down เพราะมีข่าวว่าหุ้นถูก (กองทุน) ขายทำกำไรออกมาเพื่อนำเงินไปซื้อหุ้น ไอพีโอ AWC
ส่วนข่าวลบอื่น ๆ มองไม่เห็นนะ (หรืออาจจะมีก็ได้)
แต่เท่าที่ข้อมูลของนักวิเคราะห์ส่วนใหญ่แนะนำ “ซื้อ” และมองว่าราคาหุ้นสะท้อนเรื่องมาตรการ LTV ไปแล้ว และผลประกอบการผ่านจุดต่ำสุดไปแล้วเช่นกันตั้งแต่ไตรมาส 2/2562
ใครที่ชอบหุ้นปันผลสูง ๆ น่าจะทยอยสะสมหุ้น LH ได้
ล่าสุด อัตราผลตอบแทนเงินปันผลอยู่ราว ๆ 7.65%
ดังนั้น หากมั่นใจว่าหุ้นพื้นฐานดีจริง ๆ ก็ซื้อ ๆ ไป ทยอยสะสมเข้าพอร์ตนั่นแหละ
หากจำกันได้ ในช่วงต้นปี นักวิเคราะห์หลายสำนักให้เป้าดัชนีตลาดหุ้นไทยปีนี้ มากกว่า 1,700 จุด และบางโบรกฯ ให้เป้าดัชนีสูงกว่านั้นอีก
แต่พอปัจจัยไม่เอื้อ ทำให้เริ่มทยอยปรับเป้าหมายลงมา
แต่ส่วนใหญ่ยังมองว่าปีนี้ที่เหลืออีก 3 เดือน
ดัชนีน่าจะมีโอกาสขึ้นไปยืนเหนือ 1,700 จุด ได้
วานนี้ (30 ก.ย.) สิ้นงวดไตรมาส 3/2562 พอดี ดัชนีหุ้นไทยลงมาปิด ลดลง 6.54 จุด มาที่ 1,637.22 จุด
เหลือเวลาอีก 3 เดือนพอดี
ต้องมาลุ้นกันว่า มีโอกาสไหมที่ดัชนีจะขึ้นไปอีก 63 จุด เพื่อยืนเหนือ 1,700 จุด
หรือหากคิดเป็นเปอร์เซ็นต์ ก็คือ หุ้นจะต้องขึ้นไปอีกเกือบ 4%
เหมือนจะง่าย แต่ก็ไม่ง่าย เพราะยังมองไม่เห็นปัจจัยบวกที่จะเข้ามาช่วยดันดัชนี ไม่ว่าจะมาจากปัจจัยต่างประเทศ หรือแม้แต่ในประเทศ
หุ้นที่แนะนำส่วนใหญ่ในตอนนี้ จะเป็นกลุ่ม Domestic play ตัวกลาง ๆ เล็ก ๆ มาร์เก็ตแคปไม่สูง
ก็ไม่รู้ว่าจะช่วยดันดัชนีได้แค่ไหน
ส่วนหุ้นกลุ่มแบงก์ น้ำมัน ผ่านมาจนป่านนี้ยังมองหาฝั่งกันไม่เจอ
เล่นกันอยู่ในกรอบ แถมราคาหุ้นยังออกมาแบบ 2 วันดี 10 วันไข้ซะอย่างนั้น
ดูตามรูปการณ์แล้ว นักลงทุนที่ยังติดดอยกันอยู่
ก็น่าจะยังติดกันอยู่ต่อไป
เว้นแต่อย่างที่บอกไปว่า หากมีกระสุนเหลืออยู่ ก็ต้องซื้อถัวเฉลี่ยกันไป
หรือไม่ก็ตีเนียนไปว่าข้าคือ VI
